REGOLAMENT TAL-KUMMISSJONI (KE) Nru 1756/2004
tal-11 ta' Ottubru 2004
li jispeċika l-kondizzjonijiet dettaljati għall-evidenza meħtieġa u l-kriterji għat-tip u l-livell ta’ riduzzjoni tal-kontrolli tas-saħħa tal-pjanti ta’ ċertu pjanti, prodotti tal-pjanti jew oġġetti oħra elenkati fil-Parti B ta' l-Anness V għad-Direttiva tal-Kunsill 2000/29/KE
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 dwar miżuri protettivi kontra l-introduzzjoni fil-Komunità ta’ organiżmi li jagħmlu l-ħsara lill-pjanti jew il-prodotti tal-pjanti u kontra it-tixrid tagħhom fil-Komunità (1), u b’mod partikolari l-Artikolu13a(5)(c) tagħha,
Billi:
(1)
Skond id-Direttiva 2000/29/KE, il-kunsinni kollha tal-pjanti, prodotti tal-pjanti jew oġġetti oħra elenkati fil-Parti B ta’ l-Anness V tagħha għandhom fil-prinċipju jkunu ssuġġettati għal kontrolli ta’ identità u saħħa tal-pjanti qabel ma’ jitħallew jidħlu fil-Komunità.
(2)
Sabiex kontrolli tas-saħħa tal-pjanti jitħallew isiru b' inqas frekwenza, huwa neċessarju jiġu pprovduti kondizzjonijiet dettaljati għall-evidenza, kif imsemmi fit-tieni subparagrafu ta’ l-Artikolu 13a(2) tad-Direttiva 2000/29/KE li l-pjanti, l-prodotti tal-pjanti jew l-oġġetti l-oħra elenkati fil-Parti B ta’ l-Anness V tagħha, li huma ntrodotti fil-Komunità, jissodisfaw il-kondizzjonijiet mniżżla f’dik id-Direttiva.
(3)
Peress illi l-pjanti ntenzjonati għat-tħawwil u pjanti, prodotti tal-pjanti jew oġġetti oħra li huma soġġetti għall-miżuri adottati skond l-Artikolu 16(3) tad-Direttiva 2000/29/KE jippreżentaw riskju għoli għall-introduzzjoni ta’ organiżmi li jagħmlu l-ħsara lill-pjanti jew prodotti tal-pjanti, it-tnaqqis m’għandhux japplika għalihom.
(4)
Kondizzjonijiet speċifiċi huma mniżżla għall-pjanti, prodotti tal-pjanti jew oġġetti oħra li huma soġġetti għal awtorizzazzjoni ta’ importazzjoni fil-Komunità permezz ta’ deroga skond id-dispożizzjonijiet ta' l-Artikolu 15(1) tad-Direttiva 2000/29/KE. Għalhekk, l-imsemmija pjanti, prodotti tal-pjanti jew oġġetti oħra m’għandhomx ikunu soġġetti għal kontrolli tas-saħħa tal-pjanti b'inqas frekwenza.
(5)
Il-miżuri pprovduti f’dan ir-Regolament huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DAN IR-REGOLAMENT:
Artikolu 1
Dan ir-Regolament għandu japplika għal kontrolli tas-saħħa tal-pjanti pprovduti fl-Artikolu 13a(1)(b)(iii) tad-Direttiva 2000/29/KE dwar pjanti, prodotti tal-pjanti jew oġġetti oħra elenkati fil-Parti B ta’ l-Anness V għad-Direttiva 2000/29/KE li joriġinaw f’pajjiż speċifiku, territorju jew parti tiegħu (hawn aktar ’il quddiem il-“prodotti konċernati”), bl-eċċezzjoni ta’:
a)
pjanti ntenzjonati għat-tħawwil;
b)
kwalunkwe pjanta, prodott tal-pjanta jew oġġett ieħor li huwa soġġett għall-awtorizzazzjoni li tippermetti importazzjoni fil-Komunità skond id-dispożizzjonijiet ta’ l-Artikolu 15(1) tad-Direttiva 2000/29/KE;
c)
kwalunkwe pjanta, prodott tal-pjanta jew oġġett ieħor li huwa soġġett għall-miżuri temporanji skond id-dispożizzjonijiet ta’ l-Artikolu 16(3) tad-Direttiva 2000/29/KE;
d)
kwalunkwe pjanta, prodott tal-pjanta jew oġġett ieħor msemmi fl-elenku stabbilit bis-saħħa ta' l-Artikolu 13a(5)(b) tad-Direttiva 2000/29/KE.
Artikolu 2
1. Kwalunkwe Stat Membru jista’ japplika mal-Kummissjoni biex prodott konċernat ikun soġġettat għal kontrolli tas-saħħa tal-pjanti b’inqas frekwenza. L-applikazzjoni għandu jkun fiha l-informazzjoni mniżżla fl-Anness I.
2. B’osservazzjoni għall-kondizzjonijiet f’Artikolu 3 u b’applikazzjoni tal-kriterji f’Artikolu 4, il-Kummissjoni għandha tipprepara elenku ta’ prodotti konċernati għal xhiex kontrolli tas-saħħa tal-pjanti b’inqas frekwenza jistgħu isiru, u tispeċifika l-livell ta’ inqas frekwenza.
3. Wara konsultazzjoni fil-Kumitat msemmi fl-Artikolu 18 tad-Direttiva 2000/29/KE, il-Kummissjoni għandha tippublika dan l-elenku.
Artikolu 3
Il-prodott konċernat jista’ jkun soġġett għal kontrolli tas-saħħa tal-pjanti b’inqas frekwenza basta li:
a)
in-numru medju ta’ kunsinni fuq medda ta’ tlett snin tal-prodott ikkonċernat ntrodott fil-Komunità kull sena huwa ta’ lanqas 200, u
b)
in-numru minimu ta’ kunsinni tal-prodott ikkonċernat għal xhiex saru kontrolli matul it-tlett snin ta’ qabel hija ta’ lanqas 600, u
c)
in-numru ta’ kunsinni tal-prodott konċernat kull sena li nstabu nfettati mill-organiżmi li jagħmlu l-ħsara msemmija f’punt (e) ta’ l-Anness I hija inqas minn 1% tan-numru totali ta’ kunsinni ta’ l-imsemmi prodott konċernat impurtat fil-Komunità; u
d)
l-applikazzjoni għall-prodotti konċernati kif imsemmija fl-Artikolu 2.1 hija disponnibbli għand il-Kummissjoni.
Artikolu 4
1. Il-livell ta’ frekwenza mnaqqsa, kif imsemmija fl-Artikolu 2(2), għandha tkun ibbażata fuq il-kriterji li ġejjin:
a)
in-numru ta’ kunsinni tal-prodott konċernat miżmuma minħabba l-preżenza ta’ organiżmi li jagħmlu l-ħsara inklużi fl-elenku msemmi fil-punt (e) ta’ l-Anness I;
b)
il-mobilità stmata ta’ l-organiżmi li jagħmlu l-ħsara nklużi fl-elenku msemmija fil-punt (e) ta’ l-Anness I fl-iżjed stadju mobbli fejn l-organiżmu jista’ jiżviluppa fuq il-pjanta relevanti jew il-prodott tal-pjanta;
c)
in-numru ta’ kunsinni tal-prodotti konċernati fuq xhiex sar kontroll fiżiku tas-saħħa tal-pjanti;
d)
kwalunkwe fattur ieħor għal determinazzjoni tar-riskju fitosanitarju min-negozju kkonċernat;
2. It-tip ta’ frekwenza mnaqqsa għandha tkun espressa bħalha l-persentaġġ minimu tal-kontrolli tas-saħħa tal-pjanti li jistgħu jsiru mill-Istati Membri fuq il-prodotti konċernati. Dan il-persentaġġ minimu japplika għal kull Stat Membru għall-kunsinni kollha li jikkonsistu fil-prodotti konċernati mpurtati fit-territorju tiegħu.
Artikolu 5
1. Bla ħsara għad-dispożizzjonijiet ta’ l-Artikolu 16(1) tad-Direttiva 2000/29/KE, għall-għan tal-monitoring ta’ l-importazzjoni tal-prodotti konċernati għal xhiex isiru kontrolli tas-saħħa tal-pjanti bis-saħħa ta’ dan ir-Regolament, l-Istati Membri li qed jimpurtaw għandhom jipprovdu lill-Kummissjoni u lill-Isati Membri l-oħra l-informazzjoni elenkata fl-Anness II, l-aktar tard sal-31 ta’ Marzu kull sena.
2. Abbażi ta’ din l-informazzjoni, u skond id-dispożizzjonijiet ta’ l-Artikoli 3 u 4, il-Kummissjoni għandha tistabbilixxi rapport u għandha teżamina jekk u b’liema frekwenza kontrolli tas-saħħa tal-pjanti għall-prodotti konċernati jistgħu xorta jsiru b’inqas frekwenza skond dan ir-Regolament.
3. Jekk1% tan-numru totali ta’ kunsinni importati li jikkonsistu fil-prodott ikkonċernat u soġġett għal frekwenza mnaqqsa skond dan ir-Regolament, jinstab nfettat minn kwalunkwe organiżmu elenkat fl-Annessi I jew II tad-Direttiva 2000/29/KE, il-prodott rilevanti kkonċernat għandu jiġi kkonsidrat bħalha mhux iżjed eliġibbli bħalha prodott għal xhiex kontrolli tas-saħħa tal-pjanti b’inqas frekwenza jistgħu jsiru.
Artikolu 6
Fejn, abbażi ta’ l-eżami msemmi fl-Artikolu 5(2), jew il-kunsiderazzjoni msemmija fl-Artikolu 5(3), jew jekk evidenti minn notifiki aktar riċenti ta’ prodotti miżmuma fl-Istati Membri, jidher li l-prodott konċernat ma jissodisfax aktar id-dispożizzjonijiet ta’ l-Artikolu 3, il-Kummissjoni għandha temenda l-elenku ta’ prodotti konċernati għal xhiex kontrolli tas-saħħa tal-pjanti tista’ ssir b’inqas frekwenza, u tippublika l-imsemmija emenda.
Artikolu 7
Dan ir-Regolament għandu jiġi rivedut l-iżjed tard sa l-1 ta’ Jannar 2007.
Artikolu 8
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta' Jannar 2005
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar il-11 ta' Ottubru 2004.